Κανονισμός (ΕΚ) αριθ. 2807/2000 της Επιτροπής

της 20ής Δεκεμβρίου 2000

για τροποποίηση του κανονισμού (ΕΚ) αριθ. 1866/95 για τη θέσπιση των λεπτομερειών εφαρμογής, στον τομέα του κρέατος πουλερικών, του καθεστώτος που προβλέπεται στις συμφωνίες ελευθέρων συναλλαγών μεταξύ της Κοινότητας, αφενός, και της Λιθουανίας, της Λετονίας και της Εσθονίας, αφετέρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2341/2000 του Συμβουλίου, της 17ης Οκτωβρίου 2000, περί θεσπίσεως ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Λετονία(1), και ιδίως το άρθρο 1 παράγραφος 3,

τον κανονισμό (ΕΚ) αριθ. 2766/2000 του Συμβουλίου, της 14ης Δεκεμβρίου 2000, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και για την προσαρμογή, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Λιθουανία(2), και ιδίως το άρθρο 1 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 1866/95 της Επιτροπής, της 26ης Ιουλίου 1995, για τη θέσπιση των λεπτομερειών εφαρμογής, στον τομέα του κρέατος πουλερικών, του καθεστώτος που προβλέπεται για τις συμφωνίες ελευθέρων συναλλαγών μεταξύ της Κοινότητας, αφενός, και της Λιθουανίας, της Λετονίας και της Εσθονίας, αφετέρου(3), όπως τροποποιήθηκε τελευταία από τον κανονισμό (ΕΚ) αριθ. 1429/2000(4), θεσπίζει τις λεπτομέρειες εφαρμογής, στον τομέα του κρέατος πουλερικών και των αυγών, του καθεστώτος που προβλέπεται από τις εν λόγω συμφωνίες. Ο εν λόγω κανονισμός πρέπει να τροποποιηθεί σε συνάρτηση με τις διατάξεις για το κρέας πουλερικών που εγκρίθηκαν με τους κανονισμούς (ΕΚ) αριθ. 2341/2000 και (ΕΚ) αριθ. 2766/2000, οι οποίοι εφαρμόζονται από την 1η Ιουλίου 2000 και από την 1η Ιανουαρίου 2001, αντιστοίχως.

(2) Υπενθυμίζεται ότι η επιστροφή των δασμών κατά την εισαγωγή για τα προϊόντα που υπάγονται στην ομάδα 50 που αναφέρεται στο παράρτημα Ι μέρος Α του κανονισμού (ΕΚ) αριθ. 1866/95 στη μορφή του πριν από τη θέση σε ισχύ του παρόντος κανονισμού, τα οποία εισάγονται βάσει πιστοποιητικών που χρησιμοποιούνται από την 1η Ιουλίου 2000, πραγματοποιείται σύμφωνα με τις διατάξεις των άρθρων 878 έως 898 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(5), όπως τροποποιήθηκε τελευταία από τον κανονισμό (ΕΚ) αριθ. 1602/2000(6).

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1866/95 τροποποιείται ως εξής:

1. Παρεμβάλλεται το ακόλουθο άρθρο 2α:

"Άρθρο 2α

Κατά παρέκκλιση του άρθρου 2 και του άρθρου 4 παράγραφος 1, οι αιτήσεις πιστοποιητικού δύνανται να υποβληθούν μόνον μεταξύ 1ης και 10ης Ιανουαρίου 2001 για το σύνολο των ποσοτήτων που είναι διαθέσιμες για την περίοδο από 1ης Ιανουαρίου μέχρι 30 Ιουνίου 2001, που αναφέρονται στο μέρος Β του παραρτήματος Ι."

2. Το μέρος Α του παραρτήματος Ι αντικαθίσταται από το παράρτημα Ι του παρόντος κανονισμού.

3. Το μέρος Β του παραρτήματος Ι αντικαθίσταται από το παράρτημα ΙΙ του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Εντούτοις, το άρθρο 1 σημείο 2 εφαρμόζεται από την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 271 της 24.10.2000, σ. 7.

(2) ΕΕ L 321 της 19.12.2000, σ. 8.

(3) ΕΕ L 179 της 29.7.1995, σ. 26.

(4) ΕΕ L 161 της 1.7.2000, σ. 49.

(5) ΕΕ L 253 της 11.10.1993, σ. 1.

(6) ΕΕ L 188 της 26.7.2000, σ. 1.

ΠΑΡΑΡΤΗΜΑ Ι

"Α. ΠΡΟΪΟΝΤΑ ΚΑΤΑΓΩΓΗΣ ΛΕΤΟΝΙΑΣ

Μείωση κατά 100 % του δασμού που καθορίζεται στο κοινό δασμολόγιο

>ΘΕΣΗ ΠΙΝΑΚΑ>"

ΠΑΡΑΡΤΗΜΑ ΙΙ

"Β. ΠΡΟΪΟΝΤΑ ΚΑΤΑΓΩΓΗΣ ΛΙΘΟΥΑΝΙΑΣ

Μείωση κατά 100 % του δασμού που καθορίζεται στο κοινό δασμολόγιο

>ΘΕΣΗ ΠΙΝΑΚΑ>"